ARRIBA A L'ELIANA LA FESTA DE L'ESPORT
Sin fecha

Dissabte que ve, 25 d’abril, a partir de les 10.00 h. en el Parc Municipal tindrà lloc la celebració de la Festa de l’Esport de l’Eliana. Un dia en el qual els veïns i veïnes podran gaudir i practicar de tot l’esport que es fa en el Poliesportiu a través de les Escoles Esportives Municipals.

Les diferents activitats, englobades dins de la iniciativa municipal l’Eliana es Mou, es desenvoluparan en diferents espais, localitzats en un mapa que estarà a la disposició de tots els participants.

La jornada s’obrirà amb els partits i activitats de futbol, bàsquet, atletisme, patinatge i tennis. També a les 10.00 començarà la caminada saludable, (amb dos recorreguts un de 25 minuts fins al Moli de la Lluna i un altre de 45 minuts fins a la Torre del Virrei). A més, en la zona d’arts marcials començarà el taller de judo i els combats i exhibicions de kendo i en l’escenari començarà a la mateixa hora una classe magistral de fitball.

A partir de les 11.00 h. en la sala polivalent de la FPA tindrà lloc un taller de country i començarà en la plaça d’Europa el taller de gimnàstica rítmica. Este serà el moment dels esports autòctons amb les activitats de pilota valenciana i de birles valencianes, a més de l’inici del taller d’aikido infantil i de psicomotricitat al moviment, organitzat per la EDM de dansa per a xiquets de 2 a 4 anys. En l’escenari principal serà el torn de pilates i el seu taller d’espirals i del començament dels partits de vòlei.

A les 11.30 h. en la zona de cos i ment, tindrà lloc una masterclass de reeducació postural i ioga, mentre que a les 12.00 h. donarà començament el taller coreogràfic i les exhibicions de les diferents modalitats dins de l’escola de dansa. A aquesta mateixa hora començarà i taller de colombicultura i les exhibicions de karate; en la zona d’arts marcials. Mentre en la FPA se celebrarà una conferencia col·loqui titulada ‘Dels valors olímpics a l’esport en les EDM’.

A partir de les 12.30 h. en la zona cos i ment, començarà una classe magistral de pilates per a xiquets i en la zona d’arts marcials es faran les exhibicions de taekwondo i el taller ‘Coneix el Taekwondo’.

La jornada del matí acabarà amb una classe magistral de Cubbá des de les 13.00 hores en l’escenari i es reprendrà en l’espai de cos i ment, a les 16 hores, amb una classe magistral de Ioga Kundalini, seguida d’una altra de Workout Body Fusion.

Aquesta intensa jornada d’esport celebrarà a les 18.00 hores un acte de clausura en la FPA amb el lliurament de premis per als participants.